Талды-Булак-сол жээк алтын кени

Талды-Булак-сол жээк алтын кени Чүй областынын Кемин районунда, Орловка шаарынан 12 км түштүктө, Кыргыз Ала-Тоосунун чыгышындагы Көк-Жон тоосунда, Талды-Булак суусунун сол жээгинде, деңиз деңгээлинен 1700–2300 м бийиктикте. 1977–90-жылдары геологиялык чалгындоо иштери жүргүзүлгөн. Кен аймагы протерозойдуң лейкократтуу мигматит-граниттеринин, девон-карбондун монцонит-диориттүү порфирлери менен жирелген протерозойдуң слюдалуу сланецтери, гранитгнейстери, гнейс-граниттери, жашыл сланецтери, амфиболиттер жана мигматиттерден түзүлгөн. Кен таштануу талкаланган, листвениттешкен, метаморфизмделген тектердин тектоникалык жылышуу зонасы менен байланышкан. Кен таш гидротерм процесстеринин натыйжасында пайда болуп, тарам жана минералдашкан зона тибине, алтын-сульфид формациясына кирет. Кен таштын негизги минералдары: нукура алтын, пирит, халькопирит, галенит, арсенопирит, сфалерит жана түссүз кен таштар. Алтындан башка кенташтан күмүш жана күкүрттү бөлүп алууга болот. Алтындын орточо өлчөмү 6,1 г/т, күмүштүкү – 5,56 г/т. Кен таштын запасы жана ресурсу 16209,0 миң г, анын ичинде алтындыкы – 99 тонна, күмүштүкү – 65,6 тонна. 
Категория: Геология
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9